Intshayelelo

Ukuba izinto zihamba ngale ndlela zihamba ngayo ngoku usapho ngalunye luya kuba luchatshazelwe nokuba kungayiphi na indlela sisifo ugawulayo. Sele izizigidi ngezigidi zabantu abachaphazelekileyo. Usapho, abahlobo noluntu ngokubanzi lusengxakini yindlela oluziva ngayo noloyiko: umsindo nengqumbo, ukuziva ungenakwenza nto, ukulahlekelwa, nokuba wedwa, ingxaki yezemali, noloyiko lokushiywa wedwa nokufa.

KwiziBhalo ngokubanzi kukho umxholo ovela ngamandla kwaye uyinyani: nokuba ubomi bunga buyasingcatsha, xa abanye besishiya, xa siziva singamalolo ngeyona ndlela, uThixo wethu onothando uma nathi. UThixo uthembekile kwaye uyazingisa ukusithanda, esikhapha nakwiimeko ezoyikeka ngokugqithileyo. UThixo ulawula konke okwenzekayo njengoko uPawulos esitsho, “akukho nto eya kuba nako ukusahlula nothando lukaThixo olukuye uKrestu Yesu, iNkosi yethu” (KwabaseRoma 8:39b).

Xa ufunda ezi zicatshulwa zeziBhalo ezikule ncwadana cinga ngolo thando lusindisayo lukaThixo nesithembiso sethemba nentuthuzelo kwabo bathuthunjelwayo kwaye benzakele.

UThixo umthanda ngokunzulu ngamnye kuthi

IBhayibhile iqinisekisa ngokungatshintshatshintshiyo ukuba uThixo ukhathalele wonke umntu, engajonge meko yankangeleko yomzimba neyenkolo, okanye eyokuba waziwa kangakanani na eluntwini. Ngaphezulu iBhayibhile ivelisa uthando olulodwa nenkathalo uThixo anayo ngabo uluntu olungabahoyanga okanye olubachwethela kude. UYesu ngokwakhe wayibonakalisa le nkathalo yothando ngendlela awafundisa ngayo, ngezinto awazenzayo nangendlela awaphila ngayo. Wathi:

“Yizani kum, nina nonke nisindwayo, nibulalekayo; ndoniphumza. Ngenani edyokhweni yam, nifunde kum, kuba mna ndilulamile, ndingontliziyo ithobekileyo. Nothi ke nizifumanele ukuphumla iintliziyo zenu, kuba idyokhwe yam ayityabuli, nomthwalo wam ulula.”

UMatewu 11:28-30

UYesu weza ehlabathini ukuza kuba ngumSindisi walo, hayi ukuza kuba ngumgwebi

Kaloku uThixo ihlabathi ulithande kangangokuba ude wancama uNyana okuphela kwakhe, ukuze wonke umntu ozinikele kuye ngokupheleleyod angatshabalali, koko abe nobona bomi bungenasiphelo. Kuba kaloku uThixo akamthumanga uNyana wakhe ehlabathini ukuze aligwebe, koko wamthuma ukuze abe nguMsindisi walo.

“Lowo uzinikelayo kuNyana kaThixo akagwetywa.”

UYohane 3:16-18a

Watsho ngelivakalayo uYesu, wathi: “Lowo ukholwayo kum, akakholwa kum nje kodwa, koko ukholwa nakulowo undithumileyo. Lowo undibonayo mna, ubona nalowo undithumileyo. Mna ndilukhanyiso; ndize ehlabathini ukuze bonke abakholwayo kum bangahlali ebumnyameni. Lowo uwevayo amazwi am, aze angawagcini, akagwetywa ndim. Andizanga kuligweba ihlabathi; ndize kulisindisa. Ukho omgwebayo lowo ungandifuniyo, ongawamkeliyo amazwi am. Ilizwi endilithethileyo lilo eliya kumgweba ngomhla wokugqibela. Kaloku mna andithethanga nto ivela kum; nguBawo ngokwakhe, yena ondithumileyo, ondiyalele okokuba mandithini, ndithethe ntoni na. Ndiyazi ke okokuba lo myalelo wakhe ububomi obungonaphakade. Ke ngoko into endiyithethayo kuphela yileyo uBawo andiyalele ukuba mandiyithethe.”

UYohane 12:44-50

Uthando lukaYesu lubandakanya wonke umntu

UYesu waphuma apho, wathi edlula, wabona indoda egama linguMatewu, ihleli eofisini yerhafu, wathi kuyo: “Ndilandele.”

Yaphakama, yamlandela.

Kwathi xa uYesu wayesitya endlwini, into eninzi yabaqokeleli-rhafu neyaboni yeza yahlala kunye naye nabafundi bakhe etafileni. Bakukubona oku abaFarasi, bâthi kubafundi bakhe: “Kutheni na okokuba umfundisi wenu atye kunye nabaqokeleli-rhafu naboni?”

Ekuvile oko uYesu, wathi kubo: “Ugqirha akafuneki nganto kwabaphilileyo, ufuneka kwabagulayo. Khaniye kufunisisa okokuba ithetha ukuthini na le ndawo eziBhalweni ithi: ‘Ndithanda inceba, andithandi mbingelelo.’ Ke mna andizanga kubiza malungisa, ndize kubiza aboni.”

UMatewu 9:9-13

UYesu uthi singabahlobo bakhe

“Ndim umdiliya; nina ningamasebe. Ohlala emanyene nam, ndibe mna ndihleli ndimanyene naye, uya kuvelisa iziqhamo ezininzi. Kaloku aninakwenza nento le nahlukene nam. Ongahlali emanyene nam uyalahlwa, afane nesebe elilahliweyo laza loma. Amasebe anjalo ayaqokelelwa, aphoswe emlilweni atshe. Xa nihleli nimanyene nam, nisoloko nisenza ngokwamazwi am, nocela nantoni na ke eniyifunayo, niyifumane. Udumo lukaBawo luyatshatshela xa nivelisa iziqhamo ezininzi, nisenjenjalo kuba ningabafundi bam. Mna ndiyanithanda nina kwanjengoko uBawo andithandayo mna. Hlalani ke nikholose ngokuthandwa ndim. Xa niyigcina imiyalelo yam, noba nihlala nikholose ngokuthandwa ndim. Xelisani mna endiyilulameleyo imiyalelo kaBawo, ndihlala ndikholose ngokuthandwa nguye.

“Ezi zinto ndizithethe kuni ukuze nibe novuyo enilunikwe ndim, luze uvuyo lwenu lugqibelele. Umyalelo endiniyala ngawo ngowokuba nithandane njengoko mna ndanithandayo. Olona thando lukhulu umntu anokuzithanda ngalo izihlobo zakhe kukuba ubomi bakhe abuncamele zona. Nizizihlobo zam ke nina, ukuba niyayenza imiyalelo yam. Andisatsho kuni ukuthi nizizicaka, kuba isicaka asikwazi okwenziwa yinkosi yaso. Ndinibiza ngokuthi nizizihlobo, kuba ndinixelele konke endikuvileyo kuBawo. Asinini enanyula mna, ndim owaninyulayo nina. Ndanimisela okokuba niqhubele phambili, nivelise iziqhamo ezihlala zikho. Ke ngoko uBawo uya kuninika konke enithi nikucele egameni lam. Ndiniwisela lo mthetho ke: ‘Thandanani!’ ”

UYohane 15:5-17

Nantsi indlela asibonise ukusithanda kwakhe ngayo uThixo: Wathumela uNyana okuphela kwakhe emhlabeni, ukuze thina sidle ubomi ngaye. Lunje ke olu thando: Ayisithi esamthandayo uThixo, koko nguye owasithandayo, wasinika uNyana wakhe, ukuze acamagushele izono zethu.

1 kaYohane 4:9-10

UThixo unathi ngalo lonke ixesha

Maxa wambi kwiimeko zethu sifumana ubunzima bokubuva ubukho bukaThixo obuthobekileyo. Khumbula – uThixo usoloko enathi.

UThixo unathi nakwisithokothoko sobumnyama

InguNdikhoyo nje ondalusayo,

ndingaswela ntoni na?

Nguye ondikhaphelela kumadlelo aluhlaza,

andikhokelele kwimilambo empompozayo,

nditsho ndihlaziyeke emphefumlweni.

Undithundezela kwezona ndlela zilungileyo,

ukuze lidunyiswe igama lakhe.

Ngoko ke, nokuba ndihamba kwiingxondorha

ezimnyama,

andinadyudyu.

Kaloku ungakum, wena Ndikhoyo;

isagweba sakho nebhunguza lakho lixhadi lam.

Undamkela okondwendwe oluxabisekileyo,

uqukeze ude undihlinzeke ngesidlo,

iintshaba zam zibukele.

Ngenene, iyaphuphuma indebe yam.

Ngoko ke ndiya kulandelwa kokulungileyo

nabububele,

umzi wakho ube likhaya lam yonke imihla

yobomi bam.

INdumiso 23

UThixo unathi xa siziva siminxekile singenakuzinceda

Xa ndandisebunzimeni ndabhenela

kuNdikhoyo,

waza yena wasabela wandihlangula.

Andinadyudyu, kuba uNdikhoyo ungakum;

okokwakhe yena umntu akanakundenza

nto konke.

Ngenene uNdikhoyo ungakum, uyandinceda;

ngoko ke ndiya kuboyisa abandithiyileyo.

Into ebhetele kukuzimela ngoNdikhoyo,

kunokuba uthembele ngomntu.

INdumiso 118:5-8

Kaloku uThixo uthi: “Andiyi kukuyekela; ndingayi kukufulathela.” Masitsho singenadyudyu ke sithi:

“YiNkosi umncedi wam, andiyi koyika nto!”

KumaHebhere 13:5b-6a

Akukho nto inokusahlula nothando lukaThixo

Masithini na ke ngezi zinto? Ukuba uThixo ungakuthi ngubani onokusichasa? Yena kaloku akambandezanga owakhe uNyana, koko usuke wamnikela ngenxa yethu sonke. Angathini ke ukungasibabali asiphe zonke ezinye izinto? Ngubani na oya kubamangalela abanyulwa bakaThixo, inguThixo nje obagwebelayo? Ngubani onokubagweba, ethe wafa nje uKrestu, wathi ngaphezu koko wabuya wavuka, waza waya kuhlala ewongeni kwaThixo, apho asithethelela khona? Ngubani ke onokusahlukanisa nothando lukaKrestu? Yimbandezelo na? Yinkxwaleko na? Yintshushiso na? Yindlala na? Bubuzé na? Yingozi na? Likrele na? Kunjengoko iziBhalo zitshoyo ukuthi:

“Ngenxa yakho sisesichengeni sokubulawa;

yiyo loo nto sesifana neegusha eziya kuxhelwa nje.”

Kanti ke, kwezi zinto zonke sisuka soyise sitshatshele ngalowo wasithandayo. Kaloku ndiqinisekile kukuba asikuko nakufa, nabomi, nazithunywa zezulu, nazilawuli, nanto zikhoyo, nanto zizayo, naziphathamandla, nanto ziphezulu, nanto zingaphantsi, nditsho nasiphi na isidalwa, esiya kuba nako ukusahlula nothando lukaThixo olukuye uKrestu Yesu, iNkosi yethu.

KwabaseRoma 8:31-39

UThixo uthembisa ngokwamkela nokuthanda wonke umntu

Ngamanye amaxesha ungacinga ukuba uThixo ukufulathele kwaye akasakuthandi. Oku akuyonyani konke. UThixo usoloko elangazelela ukusixolela nokusamkela ngothando.

UThixo uthembekile kwaye uthando lwakhe luyaphuphuma

Mbonge uNdikhoyo, moya wam!

Mandimbonge uNdikhoyo ngomxhelo wam wonke!

Moya wam, mbonge uNdikhoyo,

ungaze uyilibale imisebenzi yakhe emihle nanini-nanini:

uloxolela zonk’ izono zam;

ulophilisa zonk’ izifo endinazo;

ulohlangula ubomi bam enzonzobileni,

andambese ngezibele nangenceba;

ulondenzel’ izintw’ ezintle ebomini,

ndihlale ndingumqaba-qaba njengokhozi.

NguNdikhoyo obonelela abacinezelweyo ubulungisa;

ewe, nguye obagwebelayo bonke ngokungenaxanasi.

Wamazisa icebo lakhe uMosis;

wawabonisa amaSirayeli amandla akhe.

UNdikhoyo unenceba nesisa;

uqumba kade, yimvuze-mvuze enobubele.

Kaloku akasolok’ engxolisa, yaye akananqala.

Akasohlwayi njengoko sifanelwe kukohlwaywa,

engaziphindezeli ngokwezigqitho zethu.

Kungangokuba kude kwesibhakabhaka emhlabeni

ukubalasela kwezibele zakhe kwabamhlonelayo;

ulogxoth’ izono zithi qelele kuthi

njengempumalanga nentshonalanga.

Bufana nomzali kubantwana

ububele bukaNdikhoyo kwabamnik’ imbeko.

Kaloku uyasazi into esiyiyo;

uyaqonda ukuba siluthuli.

Yen’ okokwakhe umntu uyafana nje nengca:

uyakhula, achume okwentyatyambo.

Suka uvuthuze won’ umoya,

iphephethek’ intyatyambo,

ingab’ ibekho kuloo ndaw’ ibikad’ ikuyo.

Ke zon’ izibele zikaNdikhoyo zivelela abamhloneleyo;

uhlala enobubele kwizizukulwana ngezizukulwana,

kwabanyanisekileyo kumnqophiso wakhe

nabathobela imithetho yakhe.

UNdikhoyo ungqendev’ esihlalweni

sakhe ebhotw’ ezulwini;

ulawulo lwakhe luqhakamshela ihlabathi liphela.

Mbongeni uNdikhoyo, nina zithunywa

zakhe ezinamandla;

mbongeni, nina nibalasele ngokumthobela;

liphulaphuleni ilizwi lakhe.

Mbongeni, uNdikhoyo, nina mikhosi yezulu;

mbongeni, nina zicaka zakhe.

Nani zidalwa, khanimbonge nonke,

kuzo zonk’ iindaw’ alawula kuzo.

Nawe, moya wam, mbonge uNdikhoyo!

INdumiso 103

Ndikhoyo, ndiyazibika kuwe;

ndikhala kuwe ndibindekile.

Awu, Nkosi, ndive ndiyakuthandaza,

usiphulaphule isikhungo sam.

Ukuba ubuzigcina izono zabantu, Ndikhoyo,

ngubani obengasindayo?

Kambe ke wena uyaxolela,

khon’ ukuze uhlonitshwe.

Ndithembele ngokupheleleyo kuNdikhoyo;

ewe, ndikholosa ngelizwi lakhe.

Umoya wam ukholosa ngoNdikhoyo

ngenzondelelo,

ngaphezu komlindi ojonge ukusa,

nangaphezu komantshingilane ojong’

umsobomvu.

Sirayeli, thembela kuNdikhoyo,

kuba yena unobubele,

futhi yena ukhulula ngokupheleleyo.

Ewe, yena uya kumkhulula uSirayeli

kuzo zonke izono zakhe.

INdumiso 130

UThixo unawe kwingxaki yakho

Ngoku ke uNdikhoyo, umdali wakho, Yakobi, nombumbi wakho, Sirayeli, uthi:

“Uze ungaxhali wena, ndikuhlawulele;

ndikubize ngegama, ungowam ncakasana.

Noba sewucand’ emanzini,

mna ndiya kuba nawe;

noba sowuwela imilambo,

ayisoze ibe nako ukukukhukulisa;

nditsho sowucand’ emlilweni, soze urhawuke;

amadangatye akanakukutshisa wena.

Kaloku mna Ndikhoyo ndinguThixo wakho,

uYedwa kaSirayeli, uMhlanguli wakho.

Ndinikezela ngeJiputa ukukuhlawulela;

iKushe neSebha zothath’ indawo yakho.

Kum uxabisekile ke kambe;

yeka elo wonga, andikuthandi ngako!

Ndincam’ izizwe ngenxa yakho;

ndinikezel’ iintlanga, ndizuze wena.

Uze ungaxhali, ndinawe mna.”

UIsaya 43:1-5a

UThixo uzibandakanya nabalahliweyo

KwiziBhalo zonke uThixo uzibandakanya ngokukodwa nababuthathaka – abahlolokazi, iinkedama, amabanjwa, amahenyukazi nabo uluntu olubalahlileyo.

UThixo uqinisekisa ukuba abo basemngciphekweni bayakhathalelwa

“Kaloku uNdikhoyo uThixo wenu nguThixo woothixo, iNkosi yeenkosi; nguThixo oyingangamsha; uyingangalala ehloniphekileyo engakhethi cala, ibe ke akanyobeki. Yena uyazikhusela iinkedama ndawonye nabahlolokazi. Nabangeneleli uyabathanda, ababonelele ngokutya nangempahla yokunxiba. Ngoko ke nani bathandeni abangeneleli, kuba nani nanikhe nangabasemzini kwelaseJiputa. Mhloneleni uNdikhoyo uThixo wenu, nimkhonze, nibambelele kuye, nifunge ngegama lakhe. Uyimbangi yokudumisa kwenu, unguThixo wenu; ibe ke nizibonele ngawenu amehlo izinto ezinkulu nezimangalisayo anenzela zona.”

IDuteronomi 10:17-21

Isicaka sikaThixo esisentlungwini sanyeliswa salahlwa

UNdikhoyo uthi:

“Isicaka sam sophumelela;

siya kuphakamela phezulu ngendumasi.

Ke abaninzi bomangaliswa bakusibona;

suka santleke-ntleke asazeka,

imbonakalo yaso ingachazeki,

singasafani nanyana wamntu.

Nangoku ke wochaphazela izizwe ezininzi,

izikumkani zikhumnqe zisik’ umlomo.

Kaloku zobona zide ziqondisise nento ezingazange zayazi.”

Ke abantu bophendula bathi:

“Ngubani ongékholiwe ludaba esiluvileyo?

Ngubani ongéwuqondile umnwe kaNdikhoyo?

Kaloku isicaka sikhule njengesithole kwelibharhileyo,

suke asabi namfaneleko nabunganga,

saba ngasijonga asabi namtsalane.

Abantu basidelile basibukula,

saba ngumntu wenkxwaleko nentlungu.

Saba njengalowo ufulathelwayo, engasiwa so;

saba ngulowo udeliweyo, nathi asasikhathalela.”

UIsaya 52:13–53:3

UYesu naye walahlwa

Amajoni amsa uYesu ngaphakathi kweyadi yomzi werhuluneli, alibizela ndawonye ibutho lawo liphela. Amambathisa ingubo ebomvu uYesu, athi, eluke isithsaba sameva, amthi jize ngaso, aza akhahlela esithi: “Aa, kumkani wamaJuda!” Ambetha entloko ngengcongolo, amtshicela, akhahlela. Athi ke akuba ehlekise ngaye, amhluba loo ngubo ibomvu, amambathisa kwaezakhe, aphuma naye esiya kumbethelela emnqamlezweni.

UMarko 15:16-20

Ithemba lethu kuThixo lidlula ngaphaya kokufa

Ugawulayo usenza sikubone ukuphila kwethu de sife. Kodwa iziBhalo zazisa ngeyona nyaniso yobomi ngaphaya kokufa.

Intente emhlabeni nendlu ezulwini

Kungenxa yale nto ke singethi mandla nje. Kaloku imo yethu entsha isuka ihlaziyeke ngokuhlaziyeka, nokuba imo yethu endala yona iya isonakala ngokonakala. Ewe, ezi mbandezelo zexeshana, zincinane zinjalo, zisilungiselela iwonga laphakade, elingenakulinganiswa nazo. Ngoko ke asilangazeleli zinto zibonwayo, silangazelela ezingabonwayo. Kaloku ezibonwayo izinto zezexeshana nje, kanti ezingabonakaliyo ziya kuhlala zihleli.

Siyazi kaloku ukuba xa ithe yachithwa le ndlu yalapha emhlabeni, sinesakhiwo asilungiselele sona uThixo, esisezulwini, esiya kuhlala sihleli. Kule meko siyancwina, silangazelela ukungena kweso sakhiwo sethu sisezulwini. Ukuba singene kuso ke, asinakuyidinga indawo yokuhlala. Okwangoku sisekule ndlu yasemhlabeni siyancwina, siziva sicinezelekile. Asikuko ke nokuba asisayifuni le ndlu yethu yasemhlabeni, koko kukuba silangazelela ukungena kweso sakhiwo sethu sisezulwini, ukuze oko kufayo kuginywe bubomi. NguThixo ngokwakhe osilungiselela le nguqulelo; nguye osinike uMoya oyiNgcwele osisiqinisekiso sazo zonke izinto asilungiselele zona.

Ngoko ke sihlala sinethemba. Kaloku siyazi ukuba xa sisekulo mzimba, sikude nelo khaya liseNkosini. Kuba siphila ngokukholwa, kungekuko ngezinto esizibonayo. Asithandabuzi, ngoko ke sinolangazelelo lokuwushiya lo mzimba, siye kuhlala neNkosi.

2 kwabaseKorinte 4:16–5:8

Ukufa koyisiwe

Njengoko ukufa kweza ngomntu, ngokukwanjalo novuko lwabafileyo luza kwangomntu. Njengoko abantu bâthi ngokumanywa kwabo noAdam bafa bonke, ngokunjalo nangokumanywa kwabo noKrestu baya kuvuka bonke. Kodwa ke elowo nalowo kolwakhe uluhlu: uKrestu yena ngowokuqala kubo bonke; emva koko ke abakhe baya kuvuka ngethuba lokubuya kwakhe. Kwandule ke kufike isiphelo, apho uKrestu aya kunikezela lonke ulawulo kuThixo uYise, akuba ezibhangisile zonke iindidi zezithunywa zezulu: iziphathamandla, oomagunya, kwanamandla.

UKrestu kaloku umelwe kukulawula lo gama uThixo amoyisela zonke iintshaba. Olokugqibela ke utshaba oluya kubhangiswa kukufa, kuba, njengoko zitshoyo iziBhalo: “UThixo umoyisele zonke iintshaba.” Kucacile ke ukuba uThixo yena akabalwa xa kusithiwa “umoyisele zonke,” inguye nje kaloku omoyisele zonke iintshaba uKrestu. Xa ke zonke izinto sezilawulwa nguKrestu, uya kwandula ke yena uNyana ukungena ekulawulweni ngulowo umoyisela zonke izinto; yena ke uThixo abe ngolawula konke.

Mandinazise le nto benikade ningayazi: Asiyi kufa sonke; kodwa ngesiquphe, ngephanyazo, siya kwenziwa kumila kumbi sonke, xa kukhala ixilongo lokugqibela. Kuba liya kuvakala ixilongo; abafileyo baya kuvuswa sebenemo engasenakufa, senziwe kumila kumbi sonke. Kuba le mo sikuyo yonakalayo, imelwe kukwambatha imo engonakaliyo; le mvelo ifayo, yambathe ukungafi. Xa ke le mo yonakalayo seyambethe ukungonakali, naxa le mvelo ifayo seyambethe ukungafi, iya kuzalisekiswa ke le ndawo yeziBhalo ithi:

“Ukufa kubhangisiwe;

ukufa kufincelelwe eloyisweni.”

“Kufa luphi na uloyiso lwakho?

Kufa luphi na ulwamvila lwakho?”

Ulwamvila lokufa sisono; amandla esono ngumthetho. Makubulelwe ke kuThixo osinika uloyiso ngayo iNkosi yethu uYesu Krestu!

Ngoko ke, mawethu athandekayo, yomelelani ningathandabuzi. Yisebenzeleni ngenkuthalo iNkosi ngalo lonke ixesha, kuba kakade ukubulaleka kwenu ngenxa yeNkosi akunakulambatha.

1 kwabaseKorinte 15:21-28, 51-58

Akusekho ntlungu akusekho kufa

Ndabona izulu elitsha nehlabathi elitsha. Kaloku elokuqala izulu nelokuqala ihlabathi laliselidlule. Kwakungasekho nolwandle olu. Ndabona nesixeko esingcwele, iJerusalem entsha, isihla ivela kuThixo ezulwini. Yayingasentle! Yayingathi ngumtshakazi ehombele umyeni. Ndive ilizwi elikhulu, livela ngasesihlalweni sokulawula, lisithi: “Uyasibona esi sixeko? Kulapho uThixo ahlala khona nabantu. Uya kuhlala phakathi kwabo, babe yimilowo yakhe, yena abe nguThixo wabo. UThixo ngenkqu uya kuhlala nabo. Uya kubosula zonke iinyembezi. Akusayi kubuye kubekho kufa, nalusizi, nasikhalo, nazintlungu. Kaloku lidlule ilizwe lokuqala.”

Isityhilelo 21:1-4

UThixo nguye kuphela umthombo wethemba

KwiBhayibhile ithemba kukuvakaliswa kokuqiniseka okusekwe kwizithembiso zikaThixo ingasiyiyo iminqweno yethu. Ngako oko xa siphosa ithemba lethu kuThixo oko kuthetha ukuba uThixo ekugqibeleni uya kuboyisa ubumnyama asinike isabelo kuloyiso.

UThixo uligwiba namandla ethu

UThixo ulihlathi nenqaba yethu;

ngexesha leenkathazo uluncedo oluhlala lulungile.

Ngoko ke asoyiki lutho, nokuba ihlabathi lingazama-zama,

nokuba iintaba zingaphoswa enzulwini yolwandle.

Hayi, amanzi alo angade agqume alephuze amagwebu,

iintaba zingcangcazeliswe kukulephuza kwawo.

Kukho umlambo omisinga isivuyisayo isixeko sikaThixo,

esilikhaya elingcwele likaPhezukonke.

UThixo uthe zinzi apho kuso.

Ngoko ke asinakuze sitshabalale,

kuba yena usinceda kwasekuseni.

Izizwe ziyaphithizela;

izikumkani ziyabhukuqwa.

Lakuhlokoma ilizwi lakhe

ihlabathi litsho linyibilike.

UNdikhoyo uSomandla ungakuthi;

ihlathi lethu nguThixo kaYakobi.

Yizani nibone akwenzileyo uNdikhoyo.

Ewe, uliphanzisile ihlabathi.

Ngumaphelis’ iimfazwe ehlabathini jikelele.

Uyasiqoboza isaphetha,

awuvikive umkhonto,

amakhaka awantumek’ umlilo.

Uthetha ngelizwi athi:

“Phezani, ndim uThixo.

Ndizivelele izizwe;

nehlabathi ndilikrobele.”

UNdikhoyo uSomandla ungakuthi;

ihlathi lethu nguThixo kaYakobi.

INdumiso 46

KuThixo kukho ufefe nenceba

Ngoko ke, sinombingeleli omkhulu nje, uDabulamazulu, uYesu uNyana kaThixo, masibambelele nkqi kwesi sivumo sethu. Kaloku owethu umbingeleli omkhulu ngosivelayo ebuthathakeni bethu, kuba walingwa ngeendlela zonke njengathi, kodwa zange one. Masisondele ke ngoko singenadyudyu apho ahleli khona esihlalweni sokulawula uThixo wethu onenceba; apho sakwenzelwa khona ububele nesisa, sincedakale ngoku kuselithuba.

KumaHebhere 4:14-16

Kodwa ke uThixo onceba inkulu, ngenxa yendlela asithanda ngayo, usidlise ubomi kunye noKrestu, naxa besinjengabafileyo nje ngenxa yezono zethu. Kambe ke nakhululwa ngenxa yesisa sikaThixo. Njengoko simanyene noKrestu Yesu nje, uThixo usivuse ekufeni, saza saya kutsho ezulwini kunye noYesu. Wênjenjalo ukuze ngamaxesha onke ahlale esibonisa ubukhulu besisa nobubele bakhe, thina bamanywe noYesu Krestu. Ke kaloku nakhululwa ngesisa sikaThixo ngokholo; anikhululwanga ngemizamo yenu. Ewe, kungenxa yesisa sikaThixo. Ngoko ke akukho nto ubani angaziqhayisa ngayo, kungekho migudu yakhe nje. Singumsebenzi wezandla zikaThixo ke thina. Kaloku simanywe noYesu Krestu nje, uThixo wasidalela ukuba sizinikele ekwenzeni imisebenzi emihle awasimisela yona kwangaphambili.

Kwabase-Efese 2:4-10

Ngenye imini siya kuze sibone ngokuthe gca

Uthando alupheli. Zikho zona iintshumayelo ezinefuthe, kodwa ziyatshitsha. Zikho neziphiwo zokuthetha iilwimi, kodwa nazo ziyabhanga. Kukwakho nokwazi, kodwa kuyadlula nako. Kaloku ezi ziphiwo sinazo zokwazi nokushumayela azigqibelelanga. Kodwa ke xa kuthe kwafika oko kugqibeleleyo okungagqibelelanga kuya kuphuthiswa konke.

Xeshikweni bendingumntwana, bendithetha njengomntwana, ndicinga njengomntwana, ndinezimvo zobuntwana; njengoko ke ndimdala, ndahlukene ngoku neendlela zobuntwana. Into esiyibonayo ngoku yimbonakalo nje eluzizi ngokungathi sikhangele esipilini; kanti ke ngoko siya kubona ngokucacileyo. Ukwazi kwam ngoku akugqibelelanga, kanti ke ndokwazi kakuhle ngoko, kufane nokundazi kwakhe uThixo ukwazi kwam.

Ngalinye ke, zintathu izinto eziya kuhlala zihleli: lukholo, nethemba, nothando. Engaphezu kwazo zonke ke luthando.

1 kwabaseKorinte 13:8-13

UThixo ubathembisa ubomi obungunaphakade bonke abakholwayo

Bonke abazelweyo kulo mhlaba ngenye imini mabajongane nokufa. Isifo ugawulayo sisenza sikuqonde ukungabizozimakade kwethu kodwa iBhayibhile isivelisela indlela eya kubomi banaphakade kubo bonke abalwamkelayo uthando lukaThixo nabakholelwayo kuYesu.

UYesu yindlela, yinyaniso nobomi

“Musani ukukhathazeka; kholosani ngoThixo, nikholose nangam. Ikho indawo kowethu. Ukuba bekungenjalo ngendingàtsho ukuthi ndiya kunilungiselela indawo. Ndakuba ndimkile ke ndaya kunilungiselela indawo, ndiya kuza kuniphuthuma, nize nani nibe lapho ndikhoyo mna. Ngoko ke niyayazi indlela eya apho ndiya khona.”

Waza wathi uTomas: “Nkosi, singàzi nokwazi nje apho uya khona, singáthini ukuyazi indlela eya khona?”

Waphendula uYesu wathi: “Ndim indlela, ndim inyaniso, ndim ubomi. Akukho namnye unokuya kuBawo engayi ngam. Nindazi nje mna, niyamazi noBawo. Ngoku ke niyamazi, nimbonile nokumbona.”

UFilipu wabhekisa kuYesu, wathi: “Nkosi, khawusibonise uYihlo; kosanelisa.”

Wathi kuye uYesu: “Kunini na ndikunye nani, Filipu; ngaba akukandazi? Lowo ubone mna, ubone uBawo. Utsho ngani wena ukuthi mandinibonise uBawo? Ngaba akukholwa na okokuba mna ndikuye uBawo, abe noBawo ekum? Endikuthethileyo kuni ke andikuthethi kuphuma kum. Oko ndikwenzayo kwenziwa nguBawo ohleli kum. Kholwani kwendikuthethayo xa ndithi ndikuye uBawo, ekum noBawo. Ukuba anikholwa kuba ndisitsho, kholwani ngenxa yezinto endizenzayo. Inene, okholwayo kum uya kuzenza izinto endizenzayo, ade enze nezinkulu kunezi, kuba ndiya kuBawo. Ke ngoko nayiphi na into eniyicela kum ndiya kuyenza, ukuze uYise abonakalise amandla akhe ngoNyana. Nantoni na eniyicela ngegama lam ndiya kuyenza.”

UYohane 14:1-14

Ikamva lethu liqinisekisiwe kuYesu Krestu

Weza kwelakowabo, aza amawabo akamamkela. Kodwa bonke abâmamkeláyo, bezinikele kuye ngokupheleleyo, wabanika igunya lokuba ngabantwana bakaThixo.

UYohane 1:11-12

Ndizinika ubomi obungenasiphelo. Azisoze zitshabalale, kwaye akukho bani unokuzihlutha kum. Kaloku uBawo ondinike zona unamandla; noko ke akukho bani unokuhlutha nto kuye.

UYohane 10:28-29

UThixo unika uxolo

Njengoko sikholwa, sígwetyelwe nguThixo, sinoxolo naye ngenxa yeNkosi yethu uYesu Krestu. Kaloku sibe nako ukungena ngoKrestu ngokukholwa kolu babalo sikulo. Siyaqhayisa ke sithembe ukuba nenxaxheba ebuqaqawulini bukaThixo. Ngaphezu koko, siqhayisa nangeembandezelo ezi, sisazi nje ukuba iimbandezelo zisiqhelisa ukunyamezela. Ke ukunyamezela kubonisa ukuba sicikidekile. Ukucikideka ke kudala ithemba. Ithemba ke lona alidanisi, kuba uthando lukaThixo luthululelwe ezintliziyweni zethu ngoMoya oyiNgcwele esamnikwayo. Kuba kaloku oko besisengama-athalala, uKrestu uthe ngexesha elimiswe nguThixo, wabafela abangamhloneliyo uThixo. Inqabile into yokuba umntu afele omnye, naxa mhlawumbi anokubhaqeka umntu onesibindi sokufela umntu olungileyo. Ke yena uThixo ukuqondakalisile ukusithanda kwakhe ngokuthi uKrestu asifele sisengaboni! Sigwetyelwe nje ngenxa yegazi lakhe, kokukhona siya kusindiswa ngaye kuyo ingqumbo kaThixo. Kaloku besikade siziintshaba noThixo, saxolelaniswa naye ngokufa koNyana wakhe. Kobeka phi ke ukusindiswa kwethu ngokudla kwakhe ubomi! Ngaphezu koko ke, sineqhayiya novuyo ngaye uThixo, ngenxa yeNkosi yethu uYesu Krestu, esithe ngayo saxolelaniswa noThixo.

KwabaseRoma 5:1-11

Sanukuba naxhala; kodwa iintswelo zenu ziseni kuThixo ngomthandazo, nimbongoze ninombulelo. Ke lona uxolo lukaThixo olungaphaya kokuqonda luya kuzalusa iintliziyo neengcinga zenu ningahlukani noKrestu.

KwabaseFilipi 4:6-7

Ziphoseni kuye zonke iingxaki zenu; kaloku nguye onalusayo.

1 kaPetros 5:7

Iintuthumbo zakaloku nobuqaqawuli bangomso

Makabongwe uThixo noYise weNkosi yethu uYesu Krestu, othe ngenceba wasinika ubomi obutsha ngokuvusa uYesu Krestu ekufeni! Kungenxa yaloo nto ke sinethemba elingagungqiyo nje, sihleli silinde ilifa leentsikelelo asigcinele zona uThixo. Azinakubola ezo ntsikelelo, azinakonakala, azinako nokutshitsha. Wonilondoloza uThixo ngamandla akhe, ngenxa yokholo eninalo, kude kufike loo nkululeko beniyilungiselelwe.

Ngenxa yaloo nto ke vuyani, naxa phofu okwangoku ninyanzelekile ukuba nibe lusizi ngenxa yeentlupheko enizithweleyo. Ezo ntlupheko zicikida ukholo lwenu, lucace into oluyiyo. Negolide le iyinto etshabalalayo, iyacikidwa ngomlilo. Nalo ke ukholo lwenu oluxabiseke ngaphezu kwegolide lumelwe kukucikidwa, ukuze nibe nodumo, kwakunye newonga nesidima ngemini yokufika kukaYesu Krestu. Anikamboni nokumbona, kodwa niyamthanda. Niyakholwa nokukholwa kuye, naxa ningekamboni nje. Senizele naluchulumacho olungenakuchazwa, kuba seniyibona injongo yokholo lwenu; ndixela inkululeko yenu.

1 kaPetros 1:3-9

UThixo usinika ukuphumla ngoYesu Krestu

“Yizani kum, nina nonke nisindwayo, nibulalekayo; ndoniphumza. Ngenani edyokhweni yam, nifunde kum, kuba mna ndilulamile, ndingontliziyo ithobekileyo. Nothi ke nizifumanele ukuphumla iintliziyo zenu, kuba idyokhwe yam ayityabuli, nomthwalo wam ulula.”

UMatewu 11:28-30

Eyona nto ilulutho

Phofu asizizo zodwa, koko yonke into ndiyithatha njengelahleko mpela, kuba zonke izinto zigqithwa kude lee yinzuzo yokwazana noYesu Krestu iNkosi yam. Ndalahla yonke into ngenxa yakhe. Into yonke ndiyithatha njengomgquba ngenxa yokufuna ukuzuza uKrestu. Kaloku ndimanywe naye, ndingenabulungisa ndizifumanele bona ngokugcina kwam umthetho. Ndimanywe noKrestu nje, ndenziwe ilungisa nguThixo ngenxa yokukholwa kuKrestu. Inye kuphela ke into endiyifunayo: kukwazana noKrestu, ndize nam ndiweve ukusebenza kwawo amandla okuvuka kwakhe, ndibe nenxaxheba kwiimbandezelo zakhe, ndimanywe naye ekufeni kwakhe, ndinethemba lokuba nam ndovuswa ekufeni.

KwabaseFilipi 3:8-11

Imithandazo yethemba egameni labo bonke abasentlungwini

Ngamana iNkosi, ekuvela kuyo yonke inzolo, ingamana inipha uxolo njalo-njalo, ngeendlela zonke. INkosi mayibe nani.

2 kwabaseTesalonika 3:16

Wanga ke uThixo, umthombo wethemba, angáthi ngokukholwa kwenu anivuyise kakhulu, aniphe uxolo, ukuze ithemba lenu liye lisanda ngokwanda ngamandla oMoya oyiNgcwele.

KwabaseRoma 15:13

Eyabantu abanesifo ugawulayo neyabo basondeleyo kubo

IziBhalo ezingcwele zineendaba ezilungileyo – iindaba ezilungileyo zothando lukaThixo nokwamkelwa nguye.

Kule ncwadana uya kufumana amazwi okukumbambazela nokukukhuthaza aphuma eBhayibhileni ukukubonisa ukuba awuwedwa.

Uya kufumana ukuba:

• UThixo umthanda ngokunzulu ngamnye kuthi

• UThixo unathi ngalo lonke ixesha

• UThixo uthembisa ngokwamkela nokuthanda wonke umntu

• UThixo uzibandakanya nabalahliweyo

• Ithemba lethu kuThixo lidlula ngaphaya kokufa

• UThixo nguye kuphela umthombo wethemba

• UThixo ubathembisa ubomi obungunaphakade bonke abakholwayo

• Ikamva lethu liqinisekisiwe kuYesu Krestu

Sinethemba lokuba ezi ziBhalo ziya kuba ngumthombo wentuthuzelo kubo bonke abachaphazelekayo sisifo ugawulayo.

Masithandazeni sonke sithandazele ukuba abo bagula sisifo ugawulayo bangasifumana isithembiso seBhayibhile sethemba nosindiso, “akukho nto kwindalo yonke eya kuze isahlule nothando lukaThixo.”

Living in Hope

First digital edition 2016

Bible text: The Bible in isiXhosa 1996 Translation

© Bible Society of South Africa 1996, 1999, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2087-3
Mobi-format:   ISBN 978-0-7982-2088-0
PDF-format:     ISBN 978-0-7982-2089-7

Bibles and audio Bibles are available on the BibleSA-app